Papersnake/gushiwen huggingface dataset:
禅人并化主写真求赞
释正觉（宋代）

棱棱之山早雪，渊渊之水先秋。
静也虚谷之应，动也闲云之流。
自怜方外专默，谁与环中至游。
赠闾丘广文
赵汝燧（宋代）

奔走异轨辙，聚散水上萍。谁知风月夕，同登藕花亭。

驹隙昼夜駃，尘埃鬓俱星。朋旧半埋玉，念此慨颓龄。

天涯幸合席，相对谈飘零。昔别君韦布，照眼袍今青。

群儿俨成行，诵书如建瓴。瞳人纷炯炯，捧斝倾绿醽。

溪茹芹莼美，秋核查梨馨。开口笑岂易，主人愁罄瓶。

命仆更沽觅，痛饮俱忘形。明日又分袂，眠食加丁宁。
幽居冬暮
李商隐（唐代）

羽翼摧残日，郊园寂寞时。
晓鸡惊树雪，寒鹜守冰池。
急景忽云暮，颓年浸已衰。
如何匡国分，不与夙心期。
范文正公祠堂诗
王十朋（宋代）

堂堂范公真天人，配我仁祖为元臣。材兼文武怀经纶，先忧后元不为身。

上与夔卨相等伦，正色朝端批逆鳞。三黜愈光名愈闻，一麾东游禹所巡。

作诗怀蠡祠季真，卧龙山麓井久湮。绠而汲之清且新，堂于其旁记厥因。

名标清白垂不泯，规尔官师意谆谆。洗贪濯盗思还淳，人亡迹在嗟己陈。

断碑往往埋荆榛，后人不识真天人。但能日饮堂中春，使君好事贤且仁。

治民律己惟公遵，登堂感槩怀斯人。刻石绘像扬清芬，丹青炳耀如麒麟。

凛然如生见如亲，躬修祀事率幕宾。手酌寒泉羞涧蘋，一酌清我僚吏民。

再酌为国清簪绅，要将清白风无垠。庶俾范公遗志伸，公乎为仙为明神。

为泽为瑞为星辰，当宁焦劳思若人，九原唤起清边尘。
次韵十绝·出谒
楼钥（宋代）

杜门却扫寖多时，间傍人门亦漫为。
茶灶笔床烟浪去，自疑身是老天随。
题二宫人琴壶图
萨都剌（元代）

行云留影雪弄香，藕丝织翠芙蓉裳。春风拂拂兰蕙芳，金殿不锁双鸳鸯。

冰弦素手弹凤凰，玉壶投矢声玎珰。花落无人春寂寂，侍女空抱琵琶泣。

谁知绝代有佳人，不解倾城与倾国。笙歌别院留春住，婵娟千古蛾眉妒。

却笑长门闭阿娇，黄金好买相如赋。
平原郡王南园诗二十一首·岁寒
姜特立（宋代）

森森翠色密藏烟，雾鬣风髯上拂天。
应伴我公长不老，不知化石在何年。
合州写怀二首 其一
梁潜（明代）

忘却儒官冷，谁为蜀道吟。一身犹长物，万事岂关心。

水鸟窥鱼立，山云带雨沉。人生聊适意，莫受旅愁侵。
枕上
仇远（元代）

出门鸡一鸣，仆马蹋晓冻。
岂知牧牛儿，正作维鱼梦。
左掖梨花（一作海棠。与丘为、皇甫冉同作）
王维（唐代）

闲洒阶边草，轻随箔外风。黄莺弄不足，衔入未央宫。
归田 其二
刘曾璇（清代）

十年不还乡，莓苔封门户。今我复归来，旧地幸有主。

先人敝庐复，犹可庇风雨。徙倚步厅前，槐荫满庭宇。

俯仰增感慨，风月无今古。
夏日游德州赠高四
骆宾王（唐代）

夫在心为志，发言为诗，诗有不得尽言，言有不得尽意。仆少负不羁，长逾虚诞，读书颇存涉猎，学剑不待穷工，进不能矫翰龙云，退不能栖神豹雾，抚循诸己，深觉劳生。而太夫人在堂，义须捧檄，因仰长安而就日，赴帝乡以望云。虽文阙三冬，而书劳十上。嗟乎，入门自媚，谁相谓言，致使君门隔于九重，中堂远于千里，既而交非得兔，路是亡羊，敬止弊庐，朅来初服，遂得载披玉叶，款洽金兰，倾意气于一言，缔风期于千祀。虽交因气合，资得意以敦交，道契言忘，少寄言而筌道，是以轻投木李，以代疏麻，章句繁芜，心神愧恧，庶瞻雅韵，伫辱报章，则紫耀运星，开龙文于剑匣，素辉亏月，领骊颔于珠胎云尔。

日观邻全赵，日观邻全赵，星临俯旧吴。
鬲津开巨浸，稽阜镇名都。
紫云浮剑匣，青山孕宝符。
封疆恢霸道，问鼎竞雄图。
神光包四大，皇威震八区。
风烟通地轴，星象正天枢。
天枢限南北，地轴殊乡国。
辟门通舜宾，比屋封尧德。
言谢垂钩隐，来参负鼎职。
天子不见知，群公讵相识。
未展从东骏，空戢图南翼。
时命欲何言，抚膺长叹息。
叹息将如何，游人意气多。
白雪梁山曲，寒风易水歌。
泣魏伤吴起，思赵切廉颇。
凄断韩王剑，生死翟公罗。
罗悲翟公意，剑负韩王气。
骄饵去易论，忌途良可畏。
夙昔怀江海，平生混泾渭。
千载契风云，一言忘贱贵。
去去访林泉，空谷有遗贤。
言投爵里刺，来泛野人船。
缔交君赠缟，投分我忘筌。
成风郢匠斲，流水伯牙弦。
牙弦忘道术，漳滨恣闲逸。
聊安张蔚庐，讵扫陈蕃室。
虚室狎招寻，敬爱混浮沈。
一诺黄金信，三复白圭心。
霜松贞雅节，月桂朗冲襟。
灵台万顷浚，学府九流深。
谈玄明毁璧，拾紫陋籯金。
鹭涛开碧海，凤彩缀词林。
林虚星华映，水澈霞光净。
霞水两分红，川源四望通。
雾卷天山静，烟销太史空。
鸟声流向薄，蝶影乱芳丛。（向 一作：迥）
柳阴低椠水，荷气上薰风。（椠 一作：堑）
风月芳菲节，物华纷可悦。
将欢促席赏，遽尔又归别。
积水带吴门，通波连禹穴。
赠言虽欲尽，机心庶应绝。
潘岳本自闲，梁鸿不因热。
一瓢欣狎道，三月聊栖拙。（道 一作：遁）
栖拙隐金华，狎道访仙查。
放旷愚公谷，消散野人家。
一顷南山豆，五色东陵瓜。
野衣裁薜叶，山酒酌藤花。
白云离望远，青溪隐路赊。
傥忆幽岩桂，犹冀折疏麻。
闻昔岭事哭奠理斋四兄 其三
孙天宁（清代）

昔年灯火共论文，今日存亡隔暮云。未见断桥归驷马，空留孤剑说从军。

岂忘樽酒生前别，欲识音容梦里分。更有不堪回首处，儿孙何地拜高坟。
荆溪渔者，为义兴道士赋
张昱（元代）

千尺荆溪彻底清，水中无复见蛟行。要同云鹤闲踪迹，自放烟波隐姓名。

浊酒忘形浮世内，青山到眼绿蓑轻。醉来放棹回船去，抚掌风前咏濯缨。
咏史二首
陈造（宋代）

平侧区分偶俪匀，无阶更复古真淳。
浪言此秘无前睹，毕竟休文是罪人。
客以琴见贻，招张尉闽嘉试弹古
孙元衡（清代）

抱琴相赠谢山翁，仙尉挥弦指法工。流水高山无懦响，叩宫弹角有清风。

刺桐城里烟花静，丛竹墙边鸟雀空。味备五音欢百物，蓼根独有避甘虫。
细雨遥怀故人
李建勋（唐代）

江云未散东风暖，溟蒙正在高楼见。细柳缘堤少过人，

平芜隔水时飞燕。我有近诗谁与和，忆君狂醉愁难破。

昨夜南窗不得眠，闲阶点滴回灯坐。
吴江五首 其二
李纲（宋代）

木落水寒天气清，江湖合处一桥横。波涛万顷琉璃滑，栏槛千寻螮蝀明。

茶灶笔床随陆子，莼羹鲈鲙忆张生。他时若我归来后，定向江头事钓耕。
句
陈偁（宋代）

壶浆压境来迎拜，犹记溪山旧主人。
贫女吟
郭奎（元代）

猗猗石上兰，青青泽中蒲。贫家有美女，二八娇如荼。

朱颜不自媚，贞固良难诬。少为父母惜，生长红罗襦。

绮楼高且深，窃恐行露濡。一朝零落尽，萍迹湖东隅。

尘沙陋茅屋，不溅冰雪肤。鸳鸯欲得织，翡翠愁还梳。

鸣鸾在何处，坐惜华芳徂。耻作商人妇，愿奉君子儒。

妾心拟有托，请赂双明珠。
琼州寄答何不偕 其二
岑徵（明代）

广文海外半同乡，苜蓿经春得饱尝。君亦惠城曾饱过，惠城争似海南香。
京口道中即事
李因（明代）

云暗篷窗昼启迟，绿阴新覆树枝枝。明珠买得浔阳女，一曲琵琶古别离。
怨歌行
沈一贯（明代）

妾心如秋月，皎如出机练。
君心似春云，断续斯须变。
望夫石上天欲阴，妒女津前波浪深。
空雕碧玉为如意，浪结文绡作系心。
当时阳台云复雨，化作秋风泪和土。
迎来乍欣白日低，背去安知玉箸啼。
余得文竹寸馀上有仙翁神女像相偶而坐异之作诗
孔平仲（宋代）

千载皇英恨未平，泪沾湘竹锦文成。我收寸管尤瑰异，上有群仙无姓名。

乍见偶同神女梦，静看独认赤松迎。世间此物真难滞，它日相从上太清。
答程嘉定二首
洪咨夔（宋代）

练袂蒿簪不下堂，肯随时世画眉长。
旁人莫解东风急，只道花梢合向阳。
玉漏迟 其二 秋夜对月偶忆少陵"斫却月中桂，清光应更多"之语，因写其意
周之琦（清代）

碧空圆镜展。无端幻出，交柯零乱。望里阴阴，占却广寒庭院。

自倚阎浮树影，怎禁得、吴郎偷眼。尘雾卷。丁丁玉斧，等闲飘散。

遥睇露脚斜飞，似坠叶霜林，峭风轻剪。唤作天香，终是药娥愁见。

记否王孙去久，且归咏、淮南秋怨。清漏转。霓裳旧歌重按。
自题卧游图 其六
俞廉三（清代）

西风催我束行装，诗卷图书共一囊。郑重归来轻别去，湖山应亦笑人忙。
漫兴七首
杨维桢（元代）

青画溪头翠水家，水边短竹夹桃花。
春风嗾人狂无那，走觅南桃羯鼓挝。
丈人接缡白毡裁，花边下马不惊猜。
环沉溪头买酒去，高堂寺里看碑来。
长城女儿双结丫，陈皇宅前第一家。
生来不识古井怨，唱得后主后庭花。
杨花白白绵初迸，梅子青青核未生。
大妇当垆冠似瓠，小姑吃酒口如樱。
今朝天气清明好，江上乱花无数开。
野老殷勤送花至，一双蝴蝶趁人来。
南桃酒伴辱相呼，共访城东旧酒垆。
柳下秋千间络索，花间唤起劝胡卢。
我爱东湖旧广文，更过水口觅将军。
醉归尝骑广文马，不拍打鼓噤黄昏。
杂兴十二首
方回（元代）

诗礼以发冢，非独王莽然。
手不离珠玉，世岂一桓玄。
昔在鲁闻人，匪值孔圣旃。
焉得两观诛，破彼辨与坚。
子陵湍石上，元亮菊篱边。
夷齐不可跂，赖有此二贤。
六月三日登净寺望西湖
刘大夏（明代）

谁将西子比西湖，此日凭栏一吊苏。楼外江山依旧在，湖中歌舞几时无。

自怜白发千茎短，徒有丹心一寸孤。归去九重如赐问，萧条今日在三吴。
效韦苏州古调诗
刘攽（宋代）

于人无旧新，相见常为欢。本不作崖岸，中亦非断刓。

宾僚自了事，县邑无旷官。岂惟竞勉力，退亦绝閒言。

观者以为稀，不自知其然。吾闻西方说，夙世常有缘。

将此会中人，厚德无雠怨。文人讳异术，且以儒事论。

孔圣不可及，孟氏固所尊。轲云创业易，成功则在天。

乃知古今士，无有能与贤。达人同众人，不肯妄自专。
登凤凰山怀子瞻 其二
陈师道（宋代）

数篇曾见使君诗，前后登临各一时。妙舞新声难得继，清风明一却相宜。

朱阑行遍花间路，看尽当年题壁处。更有何人问使君，青春欲尽花飞去。
道中见以索牵五六十人监理钱者
郑侠（宋代）

可怜平地不生钱，稚老累累被索连。困苦新图谁画此，祗愁中禁又无眠。
浮舟之昌国谒韩克明知县
释正觉（宋代）

南风帆腹饱，半夜渡沧津。
鲸海漾新月，仙山寻故人。
浪寒千里雪，烟暖十洲春。
来就昌黎语，良惭我效颦。
太行道
苏舜钦（宋代）

行行太行道，一步三太息。念厥造化初，春何险此极。

左右无底壑，前后至顽石。高者欲作天明党，深者疑断地血脉。

夜中岩下埋斗杓，日午阴壁风雪号。攀缘有路到绝仞，四望群峰合沓如波涛。

忽至逼侧处，咫尺颠坠恐莫逃。嗟乎古昔未开时，隔绝往来人不思。

淳源一破山岳碎，巧心遂去缘崄巇。崄巇不穷甚可畏，悼此二者亡其宜。

天地不自崄，崄由人为之。彼车摧轮马伤足，中路勿叹勿恸哭。

世上安涂故有焉，孰使汝行此道躯高轩，丧坠不收宜尔然。
久在病告近方赴直偶成拙诗二首 其二
欧阳修（宋代）

清晨下直大明宫，驰马悠然宿露中。金阙云开沧海日，天街雨后绿槐风。

岁华忽忽双流矢，鬓发萧萧一病翁。名在玉堂归未得，西山画阁兴何穷。
新秋即事
王禹偁（宋代）

露莎烟竹冷凄凄，秋吹无端入客衣。
监里鬓毛衰飒尽，日边京国信音稀。
虱蝉历历和枝响，雨燕差差掠地飞。
系滞不如商岭叶，解随流水向东归。
逍遥咏
宋太宗（宋代）

还丹百数细须寻，以验从来道理深。
火候混成如白屑，水中凝结是黄金。
循环复始周旋鼎，造化駈驰要用心。
消息玄门穷八卦，飞腾自在远山岑。
次韵郑省仓
方岳（宋代）

雨过苔矶片月新，黄琉璃簟岸纶巾。
平生不负杨临贺，半夜谁纶祈孔宾。
堪傲轩裳中酒圣，表污笔砚论钱神。
北山猿鹤应惊怪，已学尘埃不可亲。
寄陈履常二首
张耒（宋代）

故人犹念我，一笑向何人。
老去唯佛祖，州闲如隐沦。
残年河朔雪，近腊水乡春。
何日相逢笑，天边白发新。
百鸟图次韵
卢宁（明代）

南山万木荐琼芳，映带重轮出海光。百羽翴翩自高下，似来欢和凤鸣阳。
颂证道歌·证道歌
释印肃（宋代）

觅即知君不可见，穿过髑髅无不遍。
举头鹞子过新罗，失却桃花秋月面。
哀毗陵
梁栋（宋代）

荆溪水腥泊船早，落日无人行古道。
髑髅有眼不识春，东风吹出青青草。
荒基犹认是人家，败栅曾将当城堡。
当时压境兵百万，不脱靴尖堪蹴倒。
短兵相接逾四旬，毒手尊拳日攻计。
内储外援可消沈，一缕人心坚自保。
孤臣可守土性命，赤子效死涂肝脑。
朝迁有爵愧降附，幽壤无恩泽枯槁。
愿笺司命录英雄，收拾忠魂畀穹昊。
两绝句
陈与义（宋代）

二士相随风满巾，两禅同队景弥新。
但得黄花不牢落，莫嫌惊倒岳州人。
偈颂六十七首
释原妙（宋代）

呱声未绝便称尊，搅得三千海岳昏。
恶水一年浇一度，知他雪屈是酬恩。
丰干寒拾虎四睡赞
释师范（宋代）

善者未必善，恶者未必恶。
彼此不忘怀，如何睡得著。
恶者难为善，善者难为恶。
老虎既忘机，如何睡不著。
出山逢耿湋
卢纶（唐代）

云雪离披山万里，别来曾住最高峰。

暂到人间归不得，长安陌上又相逢。
望庐山 其一
韩淲（宋代）

云谷依然十二峰，遁翁曾在此山中。满川风月今谁主，猿鹤哀鸣蕙帐空。
游九曲
方岳（宋代）

掀蓬仰看玉峥嵘，借得渔船一日晴。
九曲水穷山雨急，老仙於我岂无情。
旅居即事集放翁句成诗
仓兆彬（清代）

故旧书来访死生，痴云残日半阴晴。老夫睡足犹慵起，卧听儿童吓雀声。
用从军古云乐为韵贺杨觉甫干
李曾伯（宋代）

国有金汤在，邻修玉帛云。
夷侵由废雅，苗格自敷文。
当宁形宵虑，公车以岁闻。
便当从幕府，入校道山芸。
满庭芳（赐坐再赋）
姚述尧（宋代）

酒泛恩波，香凝瑞彩，笙歌鼎沸华堂。簪缨济济，拜手祝君王。好华重华盛世，康衢里、争颂陶唐。古今少，圣明相继，交劝万年觞。

升平，无外事，穷天极地，俱沐恩光。更宫花齐戴，锦绣成行。愿捧蟠桃为寿，对瑶宴、一曲山香。尧天近，葵倾心切，相约共梯航。
属疾
崔遵度（宋代）

李白羹初美，相如渴渐瘳。
八砖非性懒，三昧减心忧。
笔宛多批凤，词锋胜解牛。
旧山疑鹤怨，畏日想云愁。
广内劳挥翰，通中羡枕流。
使星方屡降，客辖未容投。
好奏倪宽议，何须庄舄讴。
朝衣熏歇不，侍史待仙洲。
脚杖痕
洪亮吉（清代）

欲从君，君不可从。陛下为不孝，孝伯为不忠。欲为身，身不可避。

堂上有老母，地下有武帝。天昏昏，谁与伸。嗟嗟陛下，勿扪脚杖痕。
泊陈留
孙觌（宋代）

野水半篙碧，酿成归意浓。繁霜挟夜气，微露点秋容。

嚼蜡有何好，尝胆聊自攻。翛然发深省，不待五更钟。
送僧归庐山
释文珦（宋代）

上人家在庐山阴，木皮作衣云作心。
独携铁锡来参寻，禅中悟得唐人吟。
秋高忽忆归山住，旧结茅茨连古树。
他年我欲寻君去，只恐云深不知处。
答陈景贤
林景熙（宋代）

一剑挂寒壁，艰危气不衰。鬓痕朝镜觉，书味夜灯知。

梦断潮生枕，愁新雁入诗。思君心欲折，又负菊花期。
雪复大作六言
范成大（宋代）

酿成送腊三白，功在迎年九秋。
樵指担肩相贺，饭囊酒瓮何忧？
江上逢人入川
甘运源（清代）

我从峡中来，君向峡中去。若听清猿啼，是我来时路。
至嘉禾
李正民（宋代）

溪山缭绕踰千里，水陆驰驱阅五州。不是江鲈胜肥羜，此身那肯便东游。
闻边报寄姚雪蓬
乐雷发（宋代）

淮烽蜀燧照边隅，白发忧时我腐儒。
楚客汀洲搴杜若，齐王沮泽索茈葫。
躯吟自爱南游好，久谪曾谋百事无。
拟对祝融扪虱话，何时重捋使君须。
云卧楼为卢宗文赋
凌云翰（元代）

金罍山色满庭除，偃仰长因饱食馀。神女有时行雨过，仙人自昔好楼居。

龙归不觉衣裳润，蝶去方惊枕席虚。莫向招提频借宿，且留丹壑待天书。
罢都统守镇滑州作
王铎(唐)（唐代）

用军何事敢迁延，恩重才轻分使然。
黜诏已闻来阙下，檄书犹未遍军前。
腰间尽解苏秦印，波上虚迎范蠡船。
正会星辰扶北极，却驱戈甲镇南燕。
三尘上相逢明主，九合诸侯愧昔贤。
看却中兴扶大业，杀身无路好归田。
回郑家桥小酌复以临清流而赋诗为韵得流字
陈文蔚（宋代）

愧我困法冗，因君得清游。
脱峰桃李场，墀彼林壑幽。
水光晚更碧，山色翠欲流。
诗情天万里，浩荡不可收。
为吴楞香绮园母唐大夫人寿 其二
屈大均（明代）

受福从王母，儿孙孝养新。无烦青鸟使，自足白华人。

国语应多纪，家风素可亲。七旬殊未艾，萱草有馀春。
刘泾收得子鸾字帖云是右军余恐是陈子鸾薛绍彭亦云六朝书又得像余时在涟漪答以诗云
米芾（宋代）

刘郎收画早甚卑，折枝花草首徐熙。十年之后始闻道，取吾韩戴为神奇。

迩来白首进道奥，学者信有髓与皮。始知什袭但遮壁，牛马便可裹敝帷。

峨峨太平老寺主，白纱帽首无冠蕤。武士后列肃大剑，宫女旁侍颦脩眉。

神清眸子知寡欲，齿露唇反法定饥。世人见服似摩诘，不知六朝居士衣。

后人勿辄乱唐突，梁人笔法了可知。道子见之必再拜，曹卢何物望藩篱。

本当第一品天下，却缘顾笔在涟漪。
寄秋怀
赵蕃（宋代）

西京刘校尉，上疏引春秋。
圣学期深探，明时可妄投。
他年王子表，今日古人求。
幸甚闻无恙，顿能宽远忧。
奉和族祖紫岩翁谩兴十首 其十
汪炎昶（宋代）

兀兀守陋说，依依望奇功。适秦辙东首，欲至当何从。

为谋止一身，茫然如捕风。
水石赞
释智遇（宋代）

非水石可凭，非音声所及。
花笑鸟啼，圆通证入。
行宿泗间见徐州张天骥次旧韵
苏轼（宋代）

二年三蹑过淮舟，款段还逢马少游。
无事不妨长好饮，著书自要且穷愁。
孤松早偃元非病，倦鸟虽还岂是休。
更欲河边几来往，只今霜雪已蒙头。
王侍郎挽章
王洋（宋代）

当年幕府拜英游，十载乌丝换白头。城郭俱非前日梦，关山如旧一天愁。

诗人已作潭移影，往事休论江自流。物色佳城闭何许，西山凝望不胜秋。
陌上桑
李长吉（宋代）

朝采陌上桑，暮采陌上桑。
一桑十日采，不见薄情郎。
正是吴头桑叶绿，行人莫唱江南曲。
离合州驿晚宿茆城驿
李流谦（宋代）

稍喜川原豁，遥看草树明。
恶滩犹梦怖，平地始身轻。
场圃收遗秉，沟塍劝早耕。
得归万事好，漂泊岂人情。
题鸿山邹校理溪山小隐
谢晋（明代）

旧叶梁溪上，青山带草堂。地形殊锦里，风景似潇湘。

竹树疏还密，蘋芜绿更香。几家遥隔浦，一径别归庄。

鹤伴寻诗杖，鸥随载酒航。林霏浮墅色，帘影动波光。

苔厚封琴荐，花轻点笔床。樵歌知伐木，渔唱罢鸣榔。

吟思清秋浩，书声白昼长。半村烟雨嶂，两岸水云乡。

永望情无已，频过虑共忘。何当谢尘事，来伴咏沧浪。
送王十五判官扶侍还黔中
杜甫（唐代）

大家东征逐子回，风生洲渚锦帆开。
青青竹笋迎船出，白白江帆入馔来。
离别不堪无限意，艰危深仗济时才。
黔阳信使应稀少，莫怪频频劝酒杯。
挽蔡西山先生
黄瑞节（宋代）

直所遭之惨兮天意奚屈，忽讣音遽闻兮哀痛不淑。

痛哲人云音兮邦国殄瘁，感死生永诀兮莫睹其悲。

伤吾道终穷兮何心于世，相长号以酬兮阴辅吾志。

惟下观而化兮风声远被，想神之有灵兮馨此铭诗。
送蓚县刘主簿楚
韩翃（唐代）

起家得事平原侯，晚出都门辞旧游。草色连绵几千里，

青骊躞蹀路旁子。花深近县宿河阳，竹映春舟渡淇水。

邺下淹留佳赏新，群公旧日心相亲。金盘晓鲙朱衣鲋，

玉簟宵迎翠羽人。王程书使前期促，他日应知举鞭速。

寒水浮瓜五月时，把君衣袖长河曲。
寄隐者
白居易（唐代）

卖药向都城，行憩青门树。道逢驰驿者，色有非常惧。

亲族走相驰，欲别不敢住。私怪问道旁，何人复何故。

云是右丞相，当国握枢务。禄厚食万钱，恩深日三顾。

昨日延英对，今日崖州去。由来君臣间，宠辱在朝暮。

青青东郊草，中有归山路。归去卧云人，谋身计非误。
西斋秋感二十首
方回（元代）

木落雨淅沥，灯昏鼠窥觎。
早卧定不寐，鲁经略卷舒。
共姬一妇人，葬与嫁之初。
四十三年间，九见褒笔书。
傅母夜阙一，甘就焚如枯。
表此以愧彼，有躯不如无。
西子沼人国，改事遨五湖。
嗟嗟东昏侯，犹不失玉奴。
书剑
元稹（唐代）

渝工剑刃皆欧冶，巴吏书踪尽子云。

唯我心知有来处，泊船黄草夜思君。
崔司录宅燕大理李卿
高适（唐代）

多雨殊未已，秋云更沉沉。洛阳故人初解印，

山东小吏来相寻。上卿才大名不朽，早朝至尊暮求友。

豁达常推海内贤，殷勤但酌尊中酒。饮醉欲言归剡溪，

门前驷马光照衣。路傍观者徒唧唧，我公不以为是非。
别桐城诸老席上作
陈天锡（元代）

七人五百有馀岁，高会尊前笑语哗。逸兴浓时过似酒，交情密处恰如家。

朱颜鹤发明秋水，瑶句鱼笺动綵霞。明日马蹄衰草路，桐乡回首又天涯。
送梵才
蒋堂（宋代）

老被诗名系此身，思深山去避人群。宝台千尺隔江见，清磬一人归路闻。

岩上开扉灯照月，庵前扫地雪和云。终焉此是清凉处，净住无惭相国文。
峡山飞来寺
朱完（明代）

传闻中宿寺，今始一登临。雨过前溪合，云连古洞深。

猿声纷绝壁，僧梵度疏林。得睹空王宇，因知出世心。
寄鲈乡主人
胡仲弓（宋代）

天北天南独雁飞，别君动是隔年期。
尺书久欠鲈乡便，寸步难邀马足驰。
池草惊回春梦句，梅花开到岁寒枝。
江湖诸老凋零尽，从此逢人懒说诗。
茅山续志
张颉（宋代）

步虚声起绕玄云，石乳烟销夜半分。
怪得瑶笙吹鹤过，碧坛夜醮玉宸君。
赠赛静甫先生
岳赓廷（清代）

亦复在尘世，翛然无世营。身从贫转健，眼到老偏明。

补屐寻山寺，移家远县城。连朝过我话，一杖去来清。
野兴
蒋湘培（清代）

野兴维难适，幽期肯重过。孤云兼石瘦，老树得秋多。

衰谢将时远，栖迟赖酒和。晚凉聊隐几，处处有渔歌。
闻道卿途中授计司判官
杨亿（宋代）

几年华省冠名曹，归棹夤缘入海涛。
才奉色难馨夕膳，便将心计析秋毫。
政成婺女生祠在，地近明光伏奏劳。
夜直乍谙绫被暖，晨趋频见露盘高。
共期昼日承三接，莫许秋风长二毛。
为郡今来最卑屑，劝君休更梦悬刀。
宴客词
张籍（唐代）

上客不用顾金羁，主人有酒君莫违。请君看取园中花，

地上渐多枝上稀。山头树影不见石，溪水无风应更碧。

人人齐醉起舞时，谁觉翻衣与倒帻。明朝花尽人已去，

此地独来空绕树。
直舍独坐思成都
陆游（宋代）

锦城花絮送吴船，屈指东归又几年。
群玉峰头身老矣。
百花潭上梦依然。
青衫尚记称狂客，白发宁知作老僊？所恨酒肠非复昔，闲游空负杖头钱。
题李子权江月亭
曾丰（宋代）

太阴元是水之精，与水相宜妙莫名。
霁夜悬芒翻浪白，澄秋逗彩涌流清。
冰轮影里山河见，玉鉴光中星斗明。
万象主人收拾尽，一樽酬罢一诗成。
仲良见和再和谢焉四首 其二
杨万里（宋代）

谁谓陈三远，髯张下笔亲。夫何此意合，恐有宿生因。

我岂慵开眼，年来寡见人。更烦彫好句，割取楚江春。
南海郡庠宴集书赠董郡博
王称（宋代）

高堂辍弦诵，秩秩敷宾筵。朋来何雍容，对此方穆然。

劝酢礼有加，陟降容无偏。芳兰发中座，品物罗庶笾。

是时海雨至，须臾遍南天。夏日如凉秋，清风洒轩悬。

酣情久已畅，秉德良益虔。用言赋兹什，以代伐木篇。
华清宫
卢纶（唐代）

汉家天子好经过，白日青山宫殿多。

见说只今生草处，禁泉荒石已相和。

水气朦胧满画梁，一回开殿满山香。

宫娃几许经歌舞，白首翻令忆建章。
醉春风•来燕
董以宁（清代）

添绣鸳鸯线。懒认春风面。停针急唤侍儿看，燕。燕。

燕。香垒新增，雕梁小语，今年初见。

才信韶光艳。幽院閒寻遍。那知已是杏花飘，片。片。

片。旧燕重来，个人何处，几回难遣。
谢陈尉宏父惠潮阳蕉丝碑刻因求宿诺韩文
王迈（宋代）

寒儒食面四壁直，更苦春寒寒到骨。
故人天末有书来，不寄绨袍寄绨绤。
感君高谊挟纩漫，况有石刻华吾轩。
何时揩拭眵昏眼，待看昌黎玉洁文。
光风转蕙
邓林（宋代）

楚畹佳人翠袖长，妖娆无奈晚风凉。幽怀自惜持贞独，肯藉吹嘘散异芳。
启关
皇甫濂（明代）

长日斋心解息机，聊堪经月掩衡扉。
忘言客难将谁设，避地车尘亦自稀。
蝉寂松风还易听，雀惊荷露定难依。
朝来争席犹相笑，却信人间事转非。
三月一日过摩舍郡滩，阻雨泊清溪镇二首
杨万里（宋代）

一声霹雳霁光收，急泊荒茅野渡头。
摩舍那滩冲石过，曼陀罗影漾江流。
山才入眼云遮断，船欲追程雨见留。
夜宿清溪望清远，举头不见隔英州。
致仕後述怀
陆游（宋代）

生理虽贫甚，胸中颇浩然。
常辞问字酒，屡却作碑钱。
宁有骆堪鬻，尚无车可悬。
小须梅雨霁，散发醉江天。
唐多令 甲辰冬，武林旅馆对雪
吴尚憙（清代）

小阁独挑灯。闲愁无数生。怯严寒、倚倦云屏。一夜朔风惊旅梦，晨起望、粉妆成。

碎玉遍山横。琼瑶布满庭。念崎岖、客路江程。料得梅花将报信，清态度、费诗评。
二日晚得少空偶阅杜集无何坠火焚者数叶谨成
赵蕃（宋代）

去年鼠齧涪翁文，今年火攻少陵诗。
虽云成毁有定数，天意于此可逆知。
我之所嗜何足计，上有先墨颜之姿。
况渠诗本贯忠义，在处神物宜护持。
向来一字且莫补，脱此千百何繇追。
我诗不工空自欺，天意岂欲警戒之。
不然身当贫到骨，俱应蓄此瑰玮词。
又疑风来劝勤读，邂逅俾之遭祸奇。
平生学易未有得，损益二卦须湛思。
诗成书以示我友，不惟自讼仍求规。
寄同年朱景渊通判八首 其四
刘宰（宋代）

四海游夫子，粹学洞古今。闻善亟推挽，常恐力不任。

时危系长才，白日已西沉。拱木战寒风，凄其千载心。
满江红 江行即日
许诵珠（清代）

千片征帆，风送处、惊涛飞雪。空明里、金焦如画，竞夸奇绝。

一带红墙禅喜地，双扉白板神仙窟。是何人、长笛倚危楼，声呜咽。

繁华梦，莺花孽。英雄恨，蛟龙血。话六朝遗事，雨零烟灭。

历历山光相掩映，滔滔浪影无休歇。待夜深、蓬背举杯邀，江心月。
夏日六日（其三）
陆游（宋代）

溪涨清风拂面，月圆繁星满天。
数只船横浦口，声声笛起山前。
文祝延二阕
沈亚之（唐代）

闽山之杭杭兮水堋堋，吞荒抱大兮香叠层。

腾气清浑兮朝昏，神生其中兮宅幽凝。居如山兮惠如水，

处端卓兮赴下而忘鄙。集人之祈兮从人之所市，

攀清明兮叩仿佛。我民清兮期吉日，愿听诚兮陈所当。

侯临我兮恩如光，照导兮天覆。惠流吾兮乐且康，

恭闻侯兮饮食失常。民萦忧兮心苦疮，饱我之饥兮侯由有谷。

神有泽兮宜荫沃，脱侯之恙兮归侯之多福。

群卑勤之恭洁兮，鉴贞盟乎山竹。（右一阕为祈神）。

兕载吹兮音咿咿，铜铙呶兮睋呼眓睢。樟之盖兮麓下，

云垂幄兮为帷。合吾民兮将安，维吾侯之康兮乐欣。

肴盘列兮答神，神摆渔篁兮降拂窣窣.

右持妓兮左夫人，态修邃兮佻眇。调丹含琼兮瑳佳笑，

馨炮膻燔兮溢按豆。爵盎无虚兮果摭杂佑，

秋云清醉兮流融光。巫裾旋兮觋袖翔，

瞪虚凝兮览回杨。语神欢兮酒云央，望吾侯兮遵赏事。

朝马驾兮搦宝辔，千弭函弦兮森道骑。吾何乐兮神轩，

维侯之康兮居游自遂。（右一阕为酬神）。
咏左传·臧僖伯谏观鱼
颙琰（清代）

蒐狩诚大猷，农隙讲兵事。如棠陈鱼观，略地辞实伪。

僖伯进谠言，古制论精义。巡行必以时，禽荒为政累。

本朝辟木兰，秋狝习武备。经旬试三驱，境不碍种植。

家法永钦依，诘戎岂游戏。敬告我后人，慎勿惑浮议。
答檀君送含笑花颂
黄庭坚（宋代）

檀郎惠我花含笑，借问凝情笑阿谁。
一世茫茫走声利，阎公捉定始应知。
端午帖子·太上皇帝阁
周必大（宋代）

闻道天公近效奇，涧松特长万年枝。
蜿蜒正作祥龙舞，移得清阴覆玉墀。
自浈阳至穗城江行有作 其九
屈大均（明代）

咫尺江关不到家，吹帆无那海风斜。浮沉已苦鸬鹚石，清浅兼愁茉莉沙。

裘典鹔鹴因卓氏，钗馀翡翠似秦嘉。无金取酒空归去，四壁萧条未有涯。
奉和鲁望蔷薇次韵
皮日休（唐代）

谁绣连延满户陈，暂应遮得陆郎贫。
红芳掩敛将迷蝶，翠蔓飘飖欲挂人。
低拂地时如堕马，高临墙处似窥邻。
只应是董双成戏，剪得神霞寸寸新。
记梦
喻良能（宋代）

小窗幽阁睡初匀，梦到钧天侍紫宸。
盘号搯桃真异器，果名黄紫岂常珍。
殊恩并浃鸰原弟，美味初尝鹤发亲。
愿竭精忠图报称，觉来肝胆已轮囷。
杂咏下 嘉庆子
洪适（宋代）

雪艳燕脂萼，京都核远来。游人初识面，不作李花猜。
题瘦马图
蒲道源（元代）

谁写骅骝草野间，身行万里骨如山。绝胜秣饲无他技，枉占君王十二闲。
送南浦明公归日本
释惟俊（宋代）

空手东来已十霜，依然空首□回樯。
明明一片祖师意，莫作唐朝事举扬。
元夕
释斯植（宋代）

满眼春光万物华，小桥杨柳近人家。
谁将上下楼台月，化作金莲一夜花。
登冠山次瞻叔兄壁间旧韵
魏了翁（宋代）

又到黄昏别有天，落霞明水月衔山。
乱烟远树供诗卷，浊酒狂歌伴醉颜。
昌甫谢徐倅行县因到山中次韵呈徐
韩淲（宋代）

章水泉头春雨晴，寻幽都骑眼须明。固知地胜因人重，要是村深少客行。

饮散轩窗虽寂寞，归馀草树亦敷荣。清风洗尽尘间俗，忻慕谁云只晏婴。
登龙昌上寺望江南山，怀钱舍人
白居易（唐代）

骑马出西郭，悠悠欲何之。独上高寺去，一与白云期。

虚槛晚潇洒，前山碧参差。忽似青龙阁，同望玉峰时。

因咏松雪句，永怀鸾鹤姿。六年不相见，况乃隔荣衰。
湖西杂感诗 其十二
释智圆（宋代）

白犬宵行似有情，为防暴客到天明。近来守禦无功绩，不吠人形只吠声。
樵
翁森（宋代）

妻出叮咛夫转听，采薪须束担头轻。
夜来雨过苍苔滑，莫向巉岩险处行。
忆王孙 其二 闺怨
尤侗（清代）

春愁脉脉损铅华。独自妆成坐碧纱。荡子经年不到家。

隔天涯。一夜相思杨白花。
泊桐庐分水港
王十朋（宋代）

何处系归舟，桐庐旧日游。港从分水出，亭瞰合江流。

叠嶂云披絮，遥天月吐钩。纷纷钓鱼者，无复见羊裘。
浣溪沙（笃耨香）
张元干（宋代）

花气天然百和芬。仙风吹过海中春。龙涎沈水总销魂。

清润巧萦金缕细，氤氲偏傍玉脂温。别来长是惜余熏。
贺张父寺丞新长凤雏
杨万里（宋代）

念君只欠一英雏，万事今君足也无。
想见碧梧森翠竹，敢嘲老蚌出明珠。
只今小德啭春鸟，後日熊见捉蹇驴。
自古相门长出相，烟楼一橦莫教输。
会心
戴复古（宋代）

我本江湖客，来观雁荡奇。
脚穿灵运履，口诵贯休诗。
景物与心会，山灵莫我知。
白云迷去路，临水坐多时。
画堂春 忆秦娥　　 其二 秋夜
丁澎（清代）

人如昨。黄昏望断西楼约。西楼约。如何把梦，也教闲却。

梧桐月浸罗幛薄。飞虫又提灯花落。灯花落。恁般清冷。

怎生挨着。
三月一日次宿州是年闰二月
钟万春（明代）

三月添春却减春，春归不尽正芳辰。青青梅结半衔夏，点点花飞欲傍人。

檐外莺啼催曙色，盘中鸡肋笑游身。上林信道风光好，乘兴冲泥且度津。
送和西蕃使
杜审言（唐代）

使出凤凰池，京师阳春晚。圣朝尚边策，诏谕兵戈偃。

拜手明光殿，摇心上林苑。种落逾青羌，关山度赤坂。

疆场及无事，雅歌而餐饭。宁独锡和戎，更当封定远。
晚步
释文珦（宋代）

晚策信所往，幽怀那可穷。
孤村流水外，古木乱山中。
雨过天容净，风收地籁空。
淡烟归独鸟，深涧饮长虹。
日下青峰表，潮生沧海东。
光吞群象没，气混百川雄。
椓杙知樵子，乘舟识钓翁。
閒身天与健，萧散复谁同。
元日访丁端叔安抚二首
陈造（宋代）

节中应接可辞烦，客子回车重慨然。
比我过秦应一笑，想君出峡富千篇。
前知此别非久别，定复新年胜故年。
红药紫薇方次第，莫占风色问春田。
冬日閒居遣兴十首 其九
李纲（宋代）

衰病寓僧房，閒中气味长。盘深饶芋栗，地僻懒冠裳。

坐隐乌皮几，行携古锦囊。接篱颠倒著，不是醉高阳。
浪淘沙
李莱老（宋代）

宝押绣帘斜。莺燕谁家。银筝初试合琵琶。柳色春罗裁袖小，双戴桃花。芳草满天涯。流水韶华。晚风杨柳绿交加。闲倚阑干无藉在，数尽归鸦。
次韵陈玉泉见过
杨慎（明代）

新诗清水出芙蓉，南国才人陆士龙。老去衡门饶寂阒，病来尘榻愧过从。

汤汤流水琴中思，种种繁霜镜里容。良会蹉跎时迅速，朱炎忽巳变条融。
宿松谷庵听瀑
吴瞻泰（清代）

向晚投松谷，青苍夹洞门。沙流侵客屐，笋迸出云根。

冻雀千林静，飞涛万壑奔。一宵疑聚雨，起坐见朝暾。
生查子
杨无咎（宋代）

秋深郎未归，月上人初静。无语意迟迟，步转梧桐影。

罗衣宽莫裁，云鬓松还整。谁与问相思，立尽清宵永。
双六头赋送李参军
高适（唐代）

有物兮四方故城，六面砥平，白质黑文，花攒星明。

主张尔手谈，决断尔心争，推得失似关乎天命，而消息乃用乎人情。

若行之尤，思之精，虽邂逅而小比，必指掌而大亨。

李侯李侯保令名，无怨败于垂成。明年傥有一掷分，君不先鸣谁先鸣？
巫山高
李孝贞（隋代）

荆门对巫峡，云梦迩阳台。燎火如奔电，坠石似惊雷。

天寒秋水急，风静夜猿哀。枕席无由荐，朝云徒去来。
爪茉莉 寄如嫂方眉士
钟筠（清代）

独坐纱窗，听风凄雨苦。雕栏外、云歌柳舞。兽炉烟袅，有谁共、知云密语。

又几回、漫托瑶琴，争奈琴云不许。

寄题分韵，倚屏山、颦眉妩。蓦地里、闲愁无数。花笺砑就，难写愁肠千缕。

细沈吟、试问愁来何处。为甚竟迷出路。
答知己自阙下寄书
齐己（唐代）

故人劳札翰，千里寄荆台。知恋文明在，来寻江汉来。

群机喧白昼，陆海涨黄埃。得路应相笑，无成守死灰。
还通叟年兄诗卷
晁说之（宋代）

白头从事未抛诗，无奈才何复苦饥。
我易吟愁归乐土，因君肠断邺中诗。
齐天乐 集草窗句
朱祖谋（清代）

翠微缥缈楼台亚，霜华锦空洲渚。山护云衣，波涵月彩，梦到隔渚窗户。

芳期暗数。怕水叶沈红，去年心绪。旧隐谁招，东堂松桂尽吟趣。

一襟清致谁识，软尘飞不到，苒苒诗句。怨笛吟商，閒箫横玉，惟有盟鸥堪语。

西风倦旅。怅望极归舟，一閒天付。立尽斜阳，渚深连别墅。
虞美人 牧庵即事为李元素作
姚燧（元代）

竹风吹落疏疏雨。纨扇收残暑。小轩蓦地细香来。莫是邻家早有木犀开。玉环穿耳谁家女。自献歌金缕。新声和彻紫檀槽。袖出乌丝才说要挥
题赠吴门邕上人
皇甫曾（唐代）

春山唯一室，独坐草萋萋。身寂心成道，花闲鸟自啼。

细泉松径里，返景竹林西。晚与门人别，依依出虎溪。
汉阳城
艾可翁（宋代）

汉阳城上望，天色欲苍黄。
云去仍清野，人稀半战场。
江分青草断，山接白云长。
一掬中原泪，凄凉对夕阳。
咏都城赁骑驴马
祝允明（明代）

紫陌东西苦不禁，朱门饱秣卧花阴。知君未是登台骨，休道昭王不挂金。
邵氏悦心堂
薛嵎（宋代）

扰扰利名役，鬓髭霜雪侵。
要知充此性，即是悦吾心。
有道境常裕，无营味最深。
纷华安肯羡，出见更酣沈。
送无演归成都
文同（宋代）

曾读契嵩辅教编，浮屠氏有不可忽。
后于京师识怀琏，彼上人可尤奇掘。
余尝从容问其友，琏复为余道民讷。
是三大士才过人，所畜岂肯吾儒屈。
文章汪洋道义富，不止区区事其佛。
余思此等更谁似，蜀有人焉颇超越。
成都敏行字无演，所谓万星中一月。
想嵩琏讷见须避，不尔往往被呵咄。
通禅晓律两无碍，前会定预耆阇崛。
群经列史固汗漫，独泛其深仍出没。
外之所精可书画，不问不语常若吃。
计其夏腊殊未几，在大众中诚突兀。
余守陵阳至穷陋，雨浸一春泥汩汩。
英磎硗磝磴道嶮，行客欷歔上崷崒。
无演冲冒独不顾，来款余门手持谒。
呼之使前见已喜，相貌圆满藏神骨。
清谭坐久愈飘洒，顿遣尘襟落如拂。
新诗古文览嘉贶，气格俊健凌霜鹘。
观其衮衮出论议，收敛便可与簪笏。
试将邀之使从仕，笑指此顶安更发。
日招与语自无厌，何乃告去苦仓卒。
西城晓日照高岭，倒搭乾陀入深樾。
师归常宜见嘉佑，此老心中已无物。
好音相与频寄惠，余在空山正伊郁。
偈颂二十一首
释智愚（宋代）

西天末叶，东土初枝。
趑趄梁魏兮形影相吊，冷坐嵩少兮路径委蛇。
将谓单传直指，谁知一握乱丝。
骂底恨底患在为人之师。今则枝枯叶陨，
敷茂何期。有屈明胆无雪处，
临风只可自嘘戏。聊陈菲供，
来兮鉴诸。
题兰亭长咏图
邾经（元代）

兰亭已榛委，衣冠非昔年。吁嗟觞咏乐，犹托画图传。
琴调相思引
许棐（宋代）

组绣盈箱锦满机。倩谁缝作护花衣。恐花飞去，无复上芳枝。

已恨远山迷望眼，不须更画远山眉。正无聊赖，雨外一鸠啼。
四用前韵酬达夫 其四
刘弇（宋代）

雀缘底事儿童戏，蛙为何人口舌争。待割金明一寻碧，恨无霜剪快如并。
庐山高赠同年刘中允
欧阳修（宋代）

庐山高哉几千仞兮，根盘几百里，巀然屹立乎长江。

长江西来里其下，是为扬澜左里兮，洪涛巨浪日夕相舂撞。

云消风止水镜净，泊舟登岸而远望兮。上摩青苍以晻霭，下压后土之鸿厖。

试往造乎其间兮，攀缘石磴窥空谾。千岩万壑响松桧，悬崖巨石飞流淙。

水声聒聒乱人耳，六月飞雪洒石矼。仙翁释子亦往往而逢兮，吾尝恶其学幻而言哤。

但见丹霞翠壁远近映楼阁，晨钟暮鼓杳霭罗幡幢。

幽花野草不知其名兮，风吹露湿香涧谷，时有白鹤飞来双。

幽寻远去不可极，便欲绝世遗纷痝。羡君买田筑室老其下，插秧盈畴兮酿酒盈缸。

欲令浮岚暖翠千万状，坐卧常对乎轩窗。君怀磊砢有至宝，世俗不辨珉与玒。

策名为吏二十载，青衫白首困一邦。宠荣声利不可以苟屈兮，自非青云白石有深趣，其气兀硉何由降。

丈夫壮节似君少，嗟我欲说安得巨笔如长杠。
题溪东草堂
郑樵（宋代）

春融天气露微微，药草葱芽脉脉肥。
植竹旧竿从茂谢，栽桃新脉忽芳菲。
天寒堂上燃柴火，日暖溪东解虱衣。
兴动便携樽到岭，人生真性莫教违。
唤渡
陈起（宋代）

一帆又是过西陵，天正寒时雨欲冰。
心地自平潮自险，回瞻绛阙认觚棱。
秋蝶
陈昌（明代）

秋来风露渐凄凉，色褪宫黄粉褪香。不比未央年少日，一双飞上玉钗梁。
寄李儋元锡
韦应物（唐代）

去年花里逢君别，今日花开又一年。(又一年 一作：已一年)
世事茫茫难自料，春愁黯黯独成眠。
身多疾病思田里，邑有流亡愧俸钱。
闻道欲来相问讯，西楼望月几回圆。
酬九日
权德舆（唐代）

重九共游娱，秋光景气殊。他日头似雪，还对插茱萸。
洗药池诗
葛洪（魏晋）

洞阴泠泠，风佩清清。仙居永劫，花木长荣。
曹溪
陈岩（宋代）

近水人家自是奇，水成湾处各开扉。
波光一片青铜镜，无数文禽照影飞。
归里后咏怀 其二
边中宝（清代）

倦鸟归旧林，飞翔适性天。零星几老友，策杖相往还。

言笑无厌时，文酒追古欢。有时乘兴出，随意探林泉。

或阿陵城下，或吾丘台边。徙倚以徜徉，心远况地偏。

偶然逢野叟，席地话园田。神貌两俱古，真趣谁怀传。

自反出与处，幸无罹尤愆。泊然何所营，长此乐余年。
读渊明传
高吉（宋代）

谁为栖栖鲁孔丘，辙环天下果何求。
爱人学道行吾志，束带何伤见督邮。
教授顺天府 其二
戴亨（清代）

侯门幸不曳长裾，数仞宫墙寄广居。敢诩圣贤真事业，免教陇亩自耰锄。

庭无一事曾挠性，天假閒身且著书。西麓烟霞春正好，冠童携手乐公馀。
后醉中放歌五章 其二
胡应麟（明代）

君不见阮嗣宗，竹林白眼天朦胧。君不见陶元亮，破帽东篱漉家酿。

五斗何如归去来，长啸垆头兴逾王。谢公双屐嵇公琴，明哲胡为异霄壤。

步兵臧否吾所师，柴桑三径嗟无资。当时一官不自保，百代声华擅文藻。
南乡子·咏瑞香
顾太清（清代）

花气霭芳芬，翠幕重帘不染尘。梦里真香通鼻观，氤氲。不是婷婷倩女魂。
细蕊缀纷纷，淡粉轻脂最可人。懒与凡葩争艳冶，清新。赢得嘉名自冠群。
初入洞霄
闻九成（宋代）

胎仙舞处叠琴心，坛月高时闻佩音。
九锁山扉元不闭，对闲诗佩为谁吟。
长生可学凡成圣，陈迹休令后视今。
欲饵流膏种松子，参天会见一千寻。
次韵中散兄庆立方赐第
葛胜仲（宋代）

儿曹春榜预言扬，窃吹知难服士乡。黄绢未能摛好语，青毡偶幸继前芳。

穿杨喜共东床客，攀桂同标北寺房。圣世选材如华岳，积尘曾不弃毫芒。
采莲曲
丘吉（明代）

细语呼人远不闻，水光摇荡石榴裙。
一身肌骨无多重，欲入荷花化彩云。
偈颂一百三十三首 其八十二
释法薰（宋代）

不著佛求，不著法求，不著僧求。春花烂熳，春事绸缪。

若将春意会，特地惹春愁。
题傅侍郎寒碧十五韵·颂橘
陈宓（宋代）

潇湘秋气高，群木秃如指。
粲粲朱实繁，傲霜如有喜。
愿言事封殖，勿使间棘枳。
九用喜雨韵三首
吴潜（宋代）

何消黍稷荐馨香，三尺抬头即昊苍。
雨缶决来如此溢，风车输与自然凉。
问他金玉堆成坞，更使珠玑积在箱。
逢却年饥堪煮否，移民移粟定旁皇。
和陈勉仲四首
王之道（宋代）

何日清游继大苏，扁舟东去泛西湖。
欲将景物和诗句，写作钱塘伟观图。
大雪日赵承之梁与可访贾子庄饮爽亭孙志康不得预故有诗怨之亦次韵和一首
苏过（宋代）

三士高谈常绝席，不数汉庭人九尺。雪中忽到剡溪行，狂饮学髡俱一石。

不教彭宣到后堂，只供爽气干陵冈。忍寒排闼计大误，夫子莫悔不得将。

夜归过我天正黑，灯影照坐如僧房。峨冠切云服亦奇，胜游何不早遣知。

风花瞥眼同一霎，欲追此欢将奈若。人间何往不自适，陵生且复为陵舄。
西泠閒咏
王炜（清代）

澄江回抱古城斜，一片烟云接永嘉。为爱好山聊驻足，偶依高树便成家。

湖光潋滟侵行笈，竹影参差带落花。闻道故人将卜隐，短衣双挽鹿门车。
题裴晋公华岳庙题名
司空图（唐代）

岳前大队赴淮西，从此中原息鼓鼙。

石阙莫教苔藓上，分明认取晋公题。
南乡子 雪夜独坐得飘字
沈佩（清代）

帘外雪初飘。翠幌香凝火未消。独坐夜寒人欲倦，迢迢。

梦断更残倍寂寥。

楼阁遍琼瑶。庭树纷纷玉作条。林外梅花应放也，萧萧。

香过寒溪第几桥。
杂题
陆游（宋代）

山家贫甚亦支撑，时抚桐孙一再行。
朝甑米空烹芋粥，夜缸油尽点松明。
斁除苏州掾
刘敞（宋代）

三年不相见，万里比何如。闻道词曹掾，新承选部书。

弓裘传习在，簪笏抗尘初。努力人间世，毋为薄诏除。
陈秀才扩因旬休不至以诗呼之
彭汝砺（宋代）

寂寂碧窗下，业同诗酒欢。暌违才一日，恨怅已千端。

无忽离群异，须矜会友难。相望正展转，行矣莫盘桓。
笼鸡
度正（宋代）

笼中畜一鸡，饮啄颇云足。
其鸡浑不顾，引颈欲逃出。
旁鸡大爱之，贪食笼中食。
回旋欲归笼，不省笼拘束。
皇后庙十五首 其十五 送神用《归安》。
郊庙朝会歌辞（宋代）

明禋告毕，灵辂难留。升云杳邈，整驭优游。诚深嘉栗，礼罄钦修。

丰融垂佑，以永洪休。
偈颂四十一首
释普宁（宋代）

近得远来口传信，报道年来颇安静。
唯有太白瑞岩翁，撞破虚安有杂碎。
惊起西川大蓬山上石女泪双垂，引得扶桑巨福山中木人安叹息。
同饮龙渊无义水，手足义重如胶漆。
断弦安得鸾胶续。
浮邱八景 其三 珊瑚井
谢元光（明代）

再辟丹邱府，珊瑚井自如。灵源同沆瀣，不见紫霞裾。
和李判院宿松隐见贻
曹勋（宋代）

未论琢句比玄晖，余事犹思学退之。
数亩园荒松菊在，一生心有水云知。
时平岂暇寻三窟，事际何能出六奇。
幸有松篁隐幽筑，所欣鹤驭到时时。
艮岳百咏 半山亭
李质（唐代）

凭高玉辇每从容，中路尝闻憩六龙。尘外有人如到此，便须行彻最高峰。
琴曲歌辞。将归操
韩愈（唐代）

秋之水兮其色幽幽，我将济兮不得其由。

涉其浅兮石啮我足，乘其深兮龙入我舟。

我济而悔兮将安归尤。归乎归乎，无与石斗兮无应龙求。
题魏醇父菊庄
游九功（宋代）

东篱采采人归来，长歌三嗔书生老。
子方青春志紫霄，种菊幽生计何早。
一枝可爱况千业，想应苦吟被花恼。
西风浩然天池秋，白露霏空下百草。
此时此花抱幽贞，宁卫世间颜色好。
日斜寒照萼明韡，霜经净彻香远到。
淡焉见谓山泽癯，渊乎我爱其似道。
荒畦野迳尤惬性，何似移根伴枯槁。
虽知晚节亦何用，为制颓龄聊自保。
沈明远教授用东坡仇池石韵赋予所蓄英石次其
曾几（宋代）

维南有丝溪，溪石如水绿。
瞻相百里间，抱负一夫足。
声名作灾怪，攻取及背腹。
在者略无奇，溪神为颦蹙。
蛮烟瘴雨地，故旧实州牧。
坐令数峰青，飞过大江渎。
何尝说向人，恐类和氏玉。
公然遭夺攘，不使得藏伏。
广文到吾庐，索隐妙蓍卜。
东坡韵险艰，句句巧追逐。
幽人所好山，已占一林谷。
又兼小峥嵘，无乃太多欲。
端如耐久朋，相与会心曲。
大胜轻薄儿，浮云变何速。
次韵宇文白云山
洪皓（宋代）

不用沉河起，非关触石升。
舒张如鹤出，变化似龙兴。
仿佛玉山峙，依稀雪岭凝。
帝乡乘可于，未易便超腾。
染丝上寒机
许恕（明代）

染丝上寒机，丽色夺春辉。含啼污素质，拟织云锦衣。

一梭一梭腕欲折，茧丝何日徵输绝。西邻自纺木棉花，制得冬裘白于雪。
金缕曲 送纫兰妹往大梁
顾太清（清代）

三载交情重。竟难留、买舟南去，北风初动。行李萧萧天气冷，落叶黄花相送。

正河水、冰澌将冻。满载异书千万卷，有斯冰、小印随妆笼。

千里路，全家共。

年来送客愁相踵。要相逢、都门汴水，与君同梦。此后平安书屡寄，慰我愁怀种种。

洒清泪、离觞互捧。聚散本来无定数，古阳关、不忍当筵弄。

金缕曲，为君诵。
漳川即事寄韩丕拾遗
四锡（宋代）

漳滨柳色弄微黄，春日情怀咏载阳。
自念安边无上策，如何补载与周行。
身如回雁来河朔，心似浮云在帝乡。
吟寄昌黎韩小谏，嘉谟应有好封章。
即事似大翁木斋谦公诸同志二首 其二
释函可（明代）

今古繇来梦幻中，书生端合置鹅笼。已闻越女兴勾践，难把铜鹅铸邓通。

虫死断编终不恶，门馀积雪岂真穷。人间何贵有朋友，到此怜予道未工。
点绛唇（己未三月末浣木香亭赋）
吴潜（宋代）

岸舣扁舟，江南有个人归老。簇新亭沼。分付还他了。

凝伫晴空，一抹天边鸟。嗟潦倒。去多来少。莫问钟昏晓。
题柏氏壁二首
陈造（宋代）

梦觉号呼攧鹞风，忽惊肤粟似深冬。
凄凉敛白收红后，赖有春醪琥珀浓。
冤胊路
晁补之（宋代）

棠梨叶战风骚骚，纸钱窸窣鸣空郊。
背人独鸟归寒巢，予亦投空指横桥。
茅檐霜月照征袍，夜冷不寐闻狐嗥，
悼我为生良已劳。两手如龟髀肉消，
青楼公子烧兰膏，雪压屋倒饮方豪，
睡觉三竿红日高。
金陵
胡安（清代）

时平更觉宦情闲，次第春光烟水间。
独向尊前问明月，多从马上看青山。
陵藏衣剑传龙远，台绕笙歌想凤还。
可道繁华同上国，只凭清梦到朝班。
东山塔影
洪咨夔（宋代）

相轮高插碧霄寒，好是如如不动山。
弄影翻光颠倒转，微权只在隙窗间。
宿武连驿次和放翁武连县诗寄霞舫少鹤
蒋琦龄（清代）

四十功名未可期，秋怀应有故人知。三刀远道销髀肉，九月清霜点鬓丝。

世路艰危忘栈险，宦情恬淡到官迟。回看禁掖朋从隔，古县鸣笳向夜时。
送化主 其六
释慧空（宋代）

堆堆危危是什么，生铁馒头千万个。无心椀里盛将来，有眼禅人俱咬破。

吉山安众饭亦无，终是不教渠忍饿。烦君普告信心人，一句当阳莫嗟过。
前以甘子诗酬行之既食乃绿橘也顷年襄阳人遗甘予辨是绿橘今反自笑之
梅尧臣（宋代）

昔辨荆州误，今为越叟迷。黄甘与绿橘，正似珷玞圭。
送郑先驱辈及第西归
徐铉（宋代）

春晚缑山路，华光满翠微。
怜君持郄桂，归去丰莱衣。
故国几人在，浮生万事非。
唯当拭病眼，看子九霄飞。
竹枝歌七首
杨万里（宋代）

船头更鼓恰三槌，底事荒鸡早个啼。
戏学当年度关客，且图一笑过前溪。
病骥
陈襄（宋代）

骐骥出大野，天姿非权奇。
俄然病槽厩，筋力不克施。
世人不识病，共以驽骀期。
刍菽不得饱，膏砭不得医。
伯乐闻骥病，中心始怀疑。
及观果无妄，引衔脱其羁。
骐骥心感激，双瞳雨淋离。
怀恩未能报，举声一鸣悲。
民得起此疾，上争灵鸟驰。
朝出扶桑野，暮扳邓林枝。
追随日月下，独立寒且饥。
此力岂足诧，愿酬主人知。
秋雨未已客怀不佳夜诵少陵遣兴诗至生涯能几何常在羁旅中三复增感每字赋一诗 其十
章甫（宋代）

今晨气候佳，万里来西风。举头看浮云，已归天汉东。

野人还负暄，帝泽流无穷。心随鸿雁飞，不离霄壤中。
东州逸党
颜太初（宋代）

天之有常度，躔次绝乖离。
地之有常理，沈潜无变亏。
人之有常有，高下遵轨仪。
三才各定位，万古永不移。
二仪设有变，修德可以祈。
人有或反常，其乱何由支。
昔在典午朝，国祚向陵夷。
日向中夜出，赫赫来东陲。
地向太极裂，中有苍鹅飞。
高厚灾且异，人妖亦繁滋。
始有竹林民，怪诞名不羁。
次有夷甫辈，高谈慕无为。
沈湎多越礼，阮籍兼辅之。
虚名能饰诈，光逸与王尼。
何曾有先见，不能救其衰。
张华徒竭力，无以扶其危。
至今西晋书，读之堪涕洟。
尔来历千年，炎宋运重熙。
东州有逸党，尊大自相推。
号曰方外交，荡然绝四维。
六籍被诋诃，三皇遭毁訾。
坑儒愚黔首，快哉秦李斯。
与世立宪度，迂哉鲁先师。
流宕终忘反，恶闻有民彝。
或为童牧饮，垂髽以相嬉。
或作概量歌，无非市井辞。
或作薤露唱，发声令人悲。
或称重气义，金帛不为赀。
或曰外形骸，顶踵了无丝。
麀聚复优杂，何者为尊卑。
遥闻风波民，未见如调饥。
偶逢绅带士，相对如拘縻。
不知二纪来，此风肇自谁。
都缘极顯地，多用宁馨儿。
斯人之一唱，翕然天下随。
斯人之一趋，靡然天下驰。
乡老为品状，不以逸为嗤。
宗伯主计偕，不以逸为非。
私庭训子弟，多以逸为宜。
公朝论人物，翻以逸为奇。
家国尽为逸，礼法从何施。
我常病其事，中夜起思惟。
平地三尺限，空车登无歧。
重载历百仞，所来因陵迟。
万一染成俗，虽悔何由追。
众人皆若梦，焉能分其糜。
众人皆若醉，不知啜其醨。
天下皆病痿，俾谁就鲁醫。
天下皆病狂，何暇灸其眉。
幸有名教党，可与决雄雌。
所嗟九品贱，不得立文墀。
贾谊惟恸哭，梁鸿空五噫。
终削南山竹，冒死指其疵。
愿乘九庙灵，感悟宸心知。
赫尔奋独断，去邪在勿疑。
分捕复大索，憸人无孑遗。
大者肆朝市，其徒窜海湄。
杀一以戒万，是曰政之基。
千奴共一胆，胆破众自隳。
无使永嘉风，败乱昇平时。
文宣王及其弟子赞
宋高宗（宋代）

开国乘氏，有德斯彰。
叅稽百行，赞理三纲。
自拔行閒，荣名甚光。
在史蔼蔼，历久弥芳。
颂一百则 其十八
释重显（宋代）

无缝塔，见还难，澄潭不许苍龙蟠。层落落，影团团，千古万古与人看。
省中栽花
郑獬（宋代）

凌晨上马晚方回，不省好花开未开。
谁把金钱买花树，带将春色入城来。
赠成务崇
孟嘏（宋代）

同呼碧嶂前，已是十余年。
话别非容易，相逢不偶然。
多为诗酒役，早免利名牵。
幸有归真路，何妨学上玄。
潇湘逢故人慢 赠李简尤初度简尤方五十髭髯如雪已十馀年矣
王夫之（明代）

潇湘一曲，记前时相念，此地相逢。掀髯一笑中。问霜雪因甚，早逢青松。

多情自昔，阅桑田、沧海重重。有吴市、洞箫孤奏，碧天吹裂晴空。

酌君酒，为君舞，怕长沙、袖短举手难工。把袂且从容。

但五弦挥罢，目送归鸿。随时梅酒，又何有、今古英雄。

莺花在、年年三月，绿杨柔亸春风。
颂古一百首
释智愚（宋代）

含糊一世无分晓，开口何尝在舌头。
万古业风吹不尽，又随月色过罗浮。
栗里华阳窝辞 栗里衣
王质（宋代）

芰荷我衣，芙蓉我裳。秋风易彫，相从勿长。在我窝兮不可侵，薪姑稻姨不可纫，树有游丝茅有针。
赠山老借馆
程公许（宋代）

三生云水僧，失脚困下吏。
每逢道人语，莫逆犹夙嗜。
况兹当龙道，共饮良有味。
宝坊寄嚣氛，一室淡如水。
蹇驴劣驰鹜，人门辄心醉。
向来箠楚尘，火急须湔洗。
净名方丈室，逼塞诸天侍。
可吝一毫端，借我容膝地。
后来支许交，清真遗世累。
团蒲与茗碗，共谈第一义。
四时词拟徐陵用今体次东坡旧韵 秋
李之仪（宋代）

画图展尽潇湘绿，窈窕新词写啼竹。薄衾笑拂又经年，已报莎鸡入重屋。

渐施帘幕作深扃，时看明河步广庭。旋索罗衣防露下，隔墙闻叫侍儿声。
凌贰守邀同关文学游泰山行祠
黎民表（明代）

猋台风景入萧寥，疑有仙人秉节朝。二塔风烟云外矗，五陵宫阙望中遥。

挥毫倚马非吾事，投辖留人值此宵。十载对君仍拙宦，官亭杨柳折长条。
次韵郎中弟见寄
李弥逊（宋代）

筠溪岸上千竿竹，梦想犹疑玉笋班。
只欠吾家小居士，杖藜风雨亦来还。
宫词 其二十
赵佶（宋代）

初夏圆荷点翠钱，螭头清溜玉溅溅。惜芳归处随雕辇，半醉嫔嫱堕珥钿。
送傅国华墨卿赴保塞簿
程俱（宋代）

闭门坐咄咄，出门长太息。问之何为尔，岁月亦可惜。

褰衣临大河，跬步燕粤隔。回车抚长剑，玉食惨无色。

男儿重性命，慷慨轻远适。非关饥所驱，岂为五鼎食。

国华浙东来，触热向河北。行行四千里，易若持被直。

怪无怀土念，语软心似石。要令饱辛勤，不使鸩安逸。

顾余一畸士，束发守编策。夜阑相对语，耿耿气横臆。

保州几穷塞，百里望疆埸。萧萧易水寒，壮士不复得。

君家义阳侯，尺八建雄绩。时平廓信度，胡颈安足赤。

深藏百僚底，聊作青衫客。吾徒会时须，要子继休奕。
极目亭
陈垲（宋代）

谁知极目名亭意，不在登临与品题。
天地两间同汗漫，江淮一品自东西。
惊栖何日能归雁，灵异当年任照犀。
万境尽从心上化，静参飞跃悟端倪。
凉
宋伯仁（宋代）

不拟西风一顿凉，看看凉近木椎香。
人家未得征夫信，蚤有砧声怯雁行。
无题二首 其二
张玉娘（宋代）

闷来弹鹊漫停梭，竹岛花潭思转多。秋老莫言春度尽，若邪犹自惜凉荷。
东山寄怀南海裴伯谦县令二首 其二
丘逢甲（清代）

横流无地可安居，身愧王尼尚有车。残月啼鹃家国泪，断云归雁友朋书。

论交四海心犹热，独立三边愿已虚。为语修龄益愁索，故人仁祖近何如？
琴台怀古
黄振河（清代）

欲访唐贤迹，城西万绿曛。四围山抱郭，一带树沾云。

台影自终古，琴声久不闻。青条何处是，惆怅次山坟。
寄松林长老
梅尧臣（宋代）

大松五丈百岁余，小松五尺前时种。
俱有坚完不朽心，莫以今轻古为重。
东溪一片寒玉光，夜挂高枝何所用。
岁暮福昌怀古四首其三{李贺宅}
张耒（宋代）

少年词笔动时人，末俗文章久失真。
独爱诗篇超物象，只应山水与精神。
清溪水拱荒凉宅，幽谷花开寂寞春。
天上玉楼终恍惚，人间遗事已埃尘。
寄良臣
欧阳澈（宋代）

耐久交情古所难，松筠高节实能攀。弗思小怨心怀恚，惟嗜狂吟笑解颜。

谗口任教华似锦，忠言到底臭如兰。翻惭不识奇男子，窥管徒知见一斑。
以杜少陵文章憎命达之句析而为韵赋此 其二
高逊志（明代）

积雨满污渎，蛭螾聊自藏。盲飙振修薄，篦簬依崇冈。

动植各生遂，伊人独何伤。谪居穷田野，与世殊相忘。

缅怀昔忧患，发短心日长。所愿免饥渴，孰敢谋膏粱。

户庭罕游迹，琅然诵文章。欢来意自得，遐想超黄唐。

从此遂閒逸，投老终徜徉。
哭桴儿六首 其四
陆深（明代）

琴书办得为消忧，独抱琴书可自由。归计未能随北雁，年华无奈逐东流。

废来诗草谁收拾，验后医方自检求。宾客不通门巷寂，几番寒日下西楼。
偶作
石介（宋代）

晋公平淮西，兵出速如神。
崇韬伐西川，六十日请臣。
太祖初受命，诸侯未尽宾。
蜀广号敌国，荆潭为强邻。
王师讨有罪，不闻逾十旬。
元昊诚蝼蚁，有地长一畛。
讵足污斧钺，寻当投荆榛。
是何逾岁月，务行含贷仁。
岂兹将师间，逈无晋公伦。
张旗发一号，岂无李处耘。
提戈出一战，岂无王全斌。
容兹盈寸蟹，荡漾于流津。
平生读诗书，胸中貯经纶。
薄田四五亩，甘心耕耨勤。
倚鉏西北望，涕泪空沾襟。
蕉庵杂言
楼钥（宋代）

环植峦蕉数十株，幻成方丈一屠苏。
几重青苍两边合，四壁穿空一物无。
早凉日薄坐其下，爽气肃飒风来徐。
此为天下易生物，不多岁月真可庐。
王恺谩夸紫步障，石崇安得青珊瑚。
寓居得地不亩许，好事便可传规模。
顾余老矣岂久处，后来得此自足娱。
若谓霜雪成摧枯，环台瑶室今何如？
读王摩诘诗爱其散发晚未簪道书行尚把之句因用为韵赋古风十首亦皆物外事也 其八
陆游（宋代）

隐书有三景，字字当力行。寸地与尺宅，可以久汝生。

溯流归昆虚，坚守临长城。一旦告成功，河塞黄金成。

笙鹤适缑山，貂蝉朝玉京。即今修行地，千古名还婴。
德寿宫即事六首 其四
任希夷（宋代）

慈福脩龄八十春，微阳才动宝书新。天家庆事古无有，奕叶重光似显仁。
念奴娇
连仲宣（宋代）

暗黄着柳，渐寒威收敛，日和风细。□□端门初锡宴，郁郁葱葱细气。太一行春，春藜照夜，夜色明如水。鳌山彩结，恍然移在平地。

曲盖初展湘罗，玉皇香案，近雕阑十二。夹道红帘齐卷上，两行绝新珠翠。清跸声乾，传柑宴罢，闪闪星球坠。下楼归去，觚棱月衔龙尾。
题张氏钟秀阁
王云（宋代）

卜筑{左娄右页}郊扉，登临野趣宜。
鸥边春浪间，草外碧云低。
画忆王摩诘，诗渐杜拾遗。
徘徊半楼月，残夜水明时。
醉中重留梦得
白居易（唐代）

刘郎刘郎莫先起，苏台苏台隔云水。

酒醆来从一百分，马头去便三千里。
初夏杂兴四首 其三
方一夔（宋代）

作计吟诗逐故贫，欺人鬼子转情亲。案头日饮三升墨，铛底时空五合陈。

烧麦旋教供野饭，贯杨准拟买溪鳞。苏君端为无田出，近日田多更累人。
华亭张北山过大通见赠赋答
成鹫（清代）

隔江闻有北山翁，如雷灌耳心先通。曾从卷帙见佳句，百尺寒冰洗尘虑。

出闻儒者讲理学，同声合喙推先觉。为访程朱似续人，游遍八方周五岳。

轻车指北还指南，直到仙羊方驻脚。席不暇煖突不黔，延伫二樵神跃跃。

与来杖策入朱明，四百峰头啸一声。更寻七十二峰去，信宿云端吟月明。

行吟更问江门道，白沙祠墓生荒草。登堂一拜一题诗，银榜贞珉传丽藻。

归来过我大通禅，袖出新诗见怀抱。诗中许我王老师，是则是矣非亦非。

老师不打鼓与笛，大通鼓笛全不识。诗中许我如澹公，似则似矣同不同。

澹公无可无不可，大通有可有不可。诗中许我为忠孝，教外何曾涉名教。

先生名教有住著，大通名教无住著。早来池上看莲花，莫放莲花自开落。
自建邺归至绩溪迂路观石照
吴龙翰（宋代）

谁磨白石如冰鉴，勋业安能试一窥。
但觉秋风上潘鬓，半因为客半因诗。
顺动后蓝田偶作（时丙辰初夏月）
郑谷（唐代）

小谏升中谏，三年侍玉除。且言无所补，浩叹欲何如。

宫阙飞灰烬，嫔嫱落里闾。蓝峰秋更碧，沾洒望銮舆。
和颜长官百咏·山居
朱继芳（宋代）

半屋云霞与鹿分，两株古木正当门。
野花自落东流水，坐对青山酒一樽。
东亭逐雀
张方平（宋代）

芳园夏景初，茂树成帷幄。幽亭鲜人到，群雀宅檐桷。

飞集得所安，朋噪声何乐。幸无弹弋虞，复免鹰鹯捉。

入水时尚赊，孳育日以数。啄场徒耗粟，穿屋皆有角。

属我厌歊蒸，来居屏纷浊。置榻开小窗，当轩挂疏箔。

莫肯少畏避，竟来斗纷魄。争粒时聚喧，夺栖或相抟。

谁命为嘉宾，轻率可无怍。主人不尔堪，尽逐归蓬藿。
除授太学国子监司籍之职因赋
何坚（唐代）

九重天子重英豪，御殿传恩赐绿袍。乐道直欲学商尹，致君恒切佐唐尧。

琼林日照宫花灿，金榜风摇姓字高。幸荷召颁入太学，相期联步觐天朝。
还丹复命篇 其十五
薛道光（宋代）

识得阴阳要妙因，鍊成金液离凡尘。淘澄不是寻常事，姹女婴儿两要真。
晚泊江口
高似孙（宋代）

白鹭青烟剡江口，梅六七分经雪后。
月肯流连相伴酒，隔岩呼船有鱼否。
过蔡家庄
赵青藜（清代）

百里天津上，轻舠溯远流。行看青掠岸，静觉水争舟。

树里人家少，池边饭磬幽。客心真汗漫，昧昧失更畴。
灵隐寺寻耶溪上人
徐熥（明代）

浮玉山中曾把臂，风景依稀如隔世。常叹空门无定踪，此生何处求真谛。

秋风一棹过钱塘，闻说吾师在上方。扶杖入山急相访，灵隐寺中松隐堂。

方鞋破衲出相见，怪我年来华发变。相逢不作世间言，指点前山云几片。

半榻跏趺双树边，笑谈隐隐生云烟。论交共结三生约，出世同参一指禅。

新诗别后多如此，总是禅机非绮语。胜地何须论虎溪，高风不用推支许。

须臾残照下雷峰，送客松关第几重。悠悠此别何时遇，愁听云堂薄暮钟。
度庾岭谒张文献公祠三首 其二
卢龙云（明代）

白羽明吾志，金鉴为君敷。道本侔伊吕，言堪等训谟。

唐室方求理，曷自混贤愚。及尔播迁日，追思亦已徒。
望仙都山二首 其二
谢翱（宋代）

道人诵经半峰下，洞里山神不敢归。我欲乘风到峰顶，擘翻荷叶作蓑衣。
丹霞第四代勋禅师
释子淳（宋代）

寒风凛凛，古貌堂堂。
俱卢日午，瞻部夜央。
声前一句兮从尔商量。
玉楼春 题夏景扇
姚华（清代）

郊原雨过浮清润。风入薰弦催麦信。酒边一榻称单衣，傍午宿妆销面粉。

刬尽新愁生似笋。饭饱村舂糁野菌。清泉烹茗倚斜阳，晚绿明蟾山又隐。
福岩再过公安赠行
李曾伯（宋代）

浙境欲留师住，荆人争望师来。
要是因经未了，不防两地裴回。